次韻蘇和父自郫見寄
作者：魏了翁
朝代：宋

paragraphs: 敬共事明德，懔如槃水持。
豈惟將弗勝，抑恐濁且茲。
結髮齒名官，幾被末俗移。
學睎遷商博，文慕莊騷爲。
書不記癡龍，詁不通雌霓。
恥於市朝撻，甚於溝壑擠。
大道砥如平，阽身蹈囏危。
迨其閲世久，始識真聞知。
天命賁草木，生意長萋萋。
蕃鮮固云樂，槁瘁安足悲。
陰陽孰信詘，日月誰盪推。
乾坤奠中極，雷澤周四陲。
夫人命於誠，地生而天施。
五行根五事，位育誰司之。
嬛浮溺于詞，躁輕亂于儀。
山雞衒清影，祇以速顛躋。
况彼膜外榮，皇皇復滋滋。
此於我何加，寒暑自四時。
蘇公西南彥，儀鴻漸于逵。
而我坐遠屏，七年墮蠻夷。
夢思岷山陽，枯筇伴龐眉。
人才日零落，憔悴西南維。
大篇忽開予，炯炯晨星垂。
公來何勇邁，我往何棲遲。
敢睎會溫潞，竊願商濂伊。
默嗟氣相求，范喧蜜成脾。
梅邊立踟躕，正待陽春歸。